पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के बीच वैक्सीनेशन में भी बड़े स्तर पर गड़बड़ी का मामला सामने आया है। बिना टीका लगाए ही लोगों के रजिस्टर्ड मोबाइल पर वैक्सीनेशन करवाने के मैसेज मिलने लगे हैं। ऐसा ही एक मामला बुधवार को सामने आया है।
शहर के मानासर निवासी 51 वर्षीय प्रेमसुख जाजड़ा व उनका 20 वर्षीय पुत्र तरुण चौधरी जब शहर के पुराने अस्पताल (यूपीएचसी) में कोरोना का टीका लगवाने पहुंचे तो यहां स्टाफ ने यह कहकर उन्हें वापस भेज दिया कि अभी वैक्सीन उपलब्ध नहीं है, जिसके चलते आपके टीका नहीं लगाया जा सकता। ऐसे में पिता-पुत्र वापस घर लौट गए। घर पहुंचते ही रजिस्टर्ड मोबाइल पर मैसेज आया कि दोनों के पुराने अस्पताल में बुधवार को कोरोना का पहला टीका लग चुका है, मैसेज में वैक्सीनेशन करवाने का सर्टिफिकेट भी जारी हो गया। यह देख कर वह हैरान रह गए, दोनों तुरंत प्रभाव से वापस शहर के पुराने अस्पताल पहुंचे और इसकी शिकायत यहां कार्यरत स्टाफ को मैसेज दिखाते हुए की।
मौके पर गड़बड़ी छुपाने के लिए स्टाफ व जिम्मेदारों ने कहा कि कोई बात नहीं आप दोनों टीका अब लगवा लीजिए, वह गलत एंट्री के चलते आपके मोबाइल पर मैसेज आ गया था। मौके पर पीड़ितों ने सीएमएचओ डॉ. मेहराम महिया से इसकी शिकायत भी की।
पहला बिना टीका लगाए ही मोबाइल पर मिले मैसेज में पीड़ितों को यह भी जानकारी दी गई कि दूसरा टीका आपको कब लगवाना है, इसे देख वो हैरान रहे गए। पीड़ित प्रेमसुख जाजड़ा व पुत्र तरुण को पहली डोज लगे बगैर ही दूसरी 2 जून से लगवाने के लिए तिथि जारी कर दी गई। प्रथम डोज लिए बगैर ही जारी किए गए सर्टिफिकेट में यह भी बताया कि आप की प्रथम टीका मेडिकल स्टाफ प्रियंका द्वारा लगाया गया। इधर, टीकाकरण में गड़बड़ी को लेकर जब सीएमएचओ से संपर्क किया गया तो उनसे बात नहीं हो पाई।
20 से 25 ऐसे मामले आए
वैक्सीन की पहली डोज लिए बगैर ही पहला टीका लगने का मैसेज बुधवार को 20 से 25 लोगों मोबाइल पर मिलने की जानकारी सामने आई है। घर से जैसे ही यह लोग अस्पताल पहुंचे तो स्टाफ ने आनन फानन में तुरंत टीकाकरण कर दिया। सफाई में कहा कि कंप्यूटर पर गलत फीडिंग के चलते ऐसा हो गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn